节毛诗句题稼亭
王思诚 (Yuan)
下武维圣元，思文溥渐被。宅燕土芒芒，海外同文轨。棫朴枝芃芃，行苇叶泥泥。菁莪盛辟廱，芹藻弥泮水。蔼蔼多吉人，共惟君子使。信彼三韩山，宛在沧溟沚。畇畇阳坡田，乃场乃彊理。中田有新亭，檐宇翼如跂。其居何人斯，有美誉髦士。士也东方英，考盘衡门里。家世好稼穑，代食维宝此。请学匪其功，素餐是所耻。力民务昏作，黾勉畏从仕。帝曰咨臣工，干旄举乡里。宾兴歌鹿鸣，饮饯鸭江涘。奔然来上国，折风弁有颇。川陆阻且长，行迈日靡靡。南宫士如林，三捷献长技。射策扬天休，穿杨反四矢。闻望冠黄甲，龙光动丹扆。从禄毗玉堂，靖恭阅国史。载离几寒暑，悠悠忆桑梓。妇兮赋采绿，母也嗟陟屺。徂东拜省郎，锦衣烂玼玼。言秣果下驹，还车载行李。有暳列宿光，煌煌照东鄙。维彼九都人，瞻言伫相俟。于焉暂逍遥，画诺聊与尔。王犹固允塞，吁谋成亹亹。退公思明农，民劳曷其已。三复七月篇，永言衣食始。方春灵雨零，夙驾催举趾。楚茨斯载芟，大田有良耟。嘉种得黄茂，耰播亦勤止。厌厌实含活，绵绵或耘耔。野饷载筐筥，左右尝旨否。于皇新畬间，终善无远迩。有稻有来牟，有秬有穈芑。有瓜有菽荏，有穜有穋芑。有黍方与与，有稷又薿薿。懞幪既坚好，栗栗少糠秕。秋穫庤钱鏄，薄言往观视。或积若丘崇，或密若擳比。筑场纳千厢，开室储亿秭。炮羔御宾客，酾酒衎祖妣。张仲齐孝友，吉甫同燕喜。所愿屡丰年，多受上帝祉。父母寿而康，黄发更儿齿。勉勉佛仔肩，一方是纲纪。率时海隅氓，世奉明天子。